b'\n_START_ARTICLE_\nSomatostatinooma\n_START_PARAGRAPH_\nSomatostatinooma on haimassa ja pohjukaissuolessa tavattava hyvin harvinainen neuroendokriininen kasvain, joka eritt\xc3\xa4\xc3\xa4 somatostatiinia. Tyypillisin ensioire on vatsakipu. Tyypillisin sairastumisik\xc3\xa4 on 40 ja 60 ik\xc3\xa4vuoden v\xc3\xa4liss\xc3\xa4. Sairauden ilmaantuvuus on yksi tapaus 40 miljoonaa henkil\xc3\xb6\xc3\xa4 kohden._NEWLINE_Somatostatinoomista noin 60\xc2\xa0% on haimakasvaimia. L\xc3\xa4hes kaikki muut somatostatinoomat ovat pohjukaissuolessa. Tyhj\xc3\xa4suolen somatostatinoomia on kuvattu eritt\xc3\xa4in harvoin._NEWLINE_Somatostatinooma levi\xc3\xa4\xc3\xa4 useimmin maksaan. Diagnoosihetkell\xc3\xa4 et\xc3\xa4pes\xc3\xa4kkeit\xc3\xa4 esiintyy 80\xc2\xa0%:lla potilaista, jos tauti on alkanut haimasta, ja l\xc3\xa4hes 50\xc2\xa0%:lla niist\xc3\xa4, joiden tauti on l\xc3\xa4ht\xc3\xb6isin pohjukaissuolesta. Liiallinen hormonieritys ilmeisesti aiheuttaa somatostatinoomassa oireita vasta hormonitason ollessa hyvin korkea. "Somatostatiinioireyhtym\xc3\xa4n" ilmaantuvuus on enint\xc3\xa4\xc3\xa4n 10\xc2\xa0%. Siihen liittyy sappikivi\xc3\xa4, ripulia ja rasvaripulia, liev\xc3\xa4\xc3\xa4 diabetesta, mahanesteen v\xc3\xa4hyytt\xc3\xa4 ja painon putoamista. Liian matalia verensokeritasoja on kuvattu harvoissa tapauksissa. Etenkin haimassa esiintyv\xc3\xa4 kasvain eritt\xc3\xa4\xc3\xa4 usein muitakin hormoneja kuin somatostatiinia._NEWLINE_Noin puolilla somatostatinoomaan sairastuneista on my\xc3\xb6s muu endokriininen h\xc3\xa4iri\xc3\xb6. T\xc3\xa4m\xc3\xa4 p\xc3\xa4tee varsinkin niihin potilaisiin, joiden kasvain on syntynyt pohjukaissuoleen. Neurofibromatoosi 1 voi liitty\xc3\xa4 sairauteen, ja joskus sairauden yhteydess\xc3\xa4 on esiintynyt my\xc3\xb6s multippelia endokriinist\xc3\xa4 neoplasiaoireyhtym\xc3\xa4\xc3\xa4 1, Von Hippel-Lindaun tautia, tuberoosiskleroosia ja gastrointestinaalista stroomakasvainta.'